Den parodiske popsangen og musikkvideoen «The Fox (What Does the Fox Say?)» ble skrevet og framført av komikerduoen Ylvis til 3. sesong av fjernsynsserien *I kveld med Ylvis*. Bildet viser fra venstre Vegard og Bård Ylvisåker.  Foto: Pål S. Schaathun / TVNorge pressefoto, 2012 
«**The Fox**», også kjent som «What Does the Fox Say?», er en norsk poplåt og musikkvideo fra 2013 av og med komikerduoen Ylvis. Videoen ble offentliggjort på nettstedet YouTube 3. september 2013 som reklame for fjernsynsserien *I kveld med Ylvis*. Den ble straks svært populær, spredte seg som en viral video og fikk samme høst stor internasjonal oppmerksomhet; 9. oktober passerte *The Fox* 100 millioner visninger, og filmen ble den mest sette på YouTube i 2013.

Størst interesse har det vært fra USA, der brødrene blant annet har vært gjester i programmene *The Ellen DeGeneres Show* og *Late Night with Jimmy Fallon* og havnet på 6.-plass på Billboard Hot 100. Internettsuksessen er blitt sammenliknet med den sørkoreanske K-pop-sangen *Gangnam Style* fra 2012.

Produksjon
----------

«The Fox» ble innspilt med elektronisk dansemusikk fremført av brødrene og artistene Vegard og Bård Ylvisåker, og var opprinnelig ment som en teaser tilknyttet 3. sesong av talkshowet *I kveld med Ylvis* på TVNorge. Låten er skrevet av Ylvis og redaktør Christian Løchstøer, og innspillingen ble produsert av Stargate. Låten kom til som en «bytteavtale» mellom Stargate og Ylvis etter at brødrene hadde spilt inn en 9-minutters bursdagsvideo til Mikkel Eriksens 40-årsdag i 2012.

Musikkvideoen ble produsert av Fredrik Kvåle Dørum og Jørgen Thue (Concorde TV), og ble laget av blant andre regissør Ole Martin Hafsmo, fotograf Magnus Flåto og koreograf Thea Bay. Selve filmen ble gjort i skogen utenfor Nittedal i august 2013.

I sangen spør Ylvis-brødrene «Hva sier reven?» med komisk alvor som en blanding av småbarnsfortelling og seriøs musikkvideo med engelsk tekst, og foreslår en rekke ville, fantasifulle dyrelyder framført til koreografert dans i filmen.

Popularitet og spredning
------------------------

I Norge ble låten først gjort tilgjengelig på iTunes 2. september 2013, men det var lanseringen på YouTube 7. september 2013 som skapte den helt store globale spredningen. Etter at *The Fox* ble offentliggjort på nettet, ble den raskt uhyre populær. Etter bare 18 dager på YouTube hadde videoen over 43 millioner visninger, og den havnet på hitlister i land som Canada, Storbritannia, Tyskland, Danmark og Sverige. Sangen debuterte på 29.-plass på den amerikanske singellista Billboard Hot 100, og klatret etterhvert opp til 6.-plass, den nest høyeste plasseringen noensinne for en norsk artist. Bare a-has poplåt *Take on Me* har gjort det bedre, med en førsteplass i 1985. Billboard opererer også med en toppliste for strømmede låter, og her klatret *The Fox* til 3.-plass. I Norge gikk den rett inn blant topp ti på VG-lista, og deretter til førsteplass uka etter. Braksuksessen førte til at første sending av *I kveld med Ylvis* satte seerrekord, trass i at programmet ble avbrutt i flere minutter grunnet teknisk feil.

Fra 12. til 16. september ble *The Fox* midlertidig fjernet fra iTunes basert på en tredjeparts påstander omkring opphavsrett. I mellomtiden ble det lagt ut mange coverversjoner av låten, både på YouTube og på iTunes, og da originalversjonen kom ut på nytt, gikk den direkte til topps. 18. september ble det klart at den amerikanske TV-kanalen *Fox* hadde fått tillatelse til å bruke låten i sin nye egenreklame. I kjølvannet av suksessen ble brødrene invitert til å delta i en episode av *The Ellen DeGeneres Show*, et av USAs største talkshow. Like etter opptrådte de foran 20 000 publikummere på iHeartRadio-festivalen i Las Vegas, sammen med stjerner som Elton John, Paul McCartney, Miley Cyrus og Katy Perry. 9. oktober 2013 framførte Ylvis sangen på NBC-showet *Late Night with Jimmy Fallon.* 7. november passerte låten 200 millioner visninger på YouTube.

8. november ble det annonsert at Ylvis skulle sette opp en forestilling i Oslo Spektrum, hvor de skulle fremføre *the Fox*, i tillegg til flere av duoens andre sanger. Showet fant sted 28. februar 2014.

22. november deltok Ylvisbrødrene på Asias største pris- og musikkshow Mnet Asian Music Awards (MAMA). Showet fokuserer mye på K-pop, men også internasjonalt kjente artister innen andre sjangre er representerte. Her opptrådte de sammen med den sørkoreanske jentegruppa Cryon Pop, som hadde topplassering på Billboards koreanske singelliste sommeren 2013. Selv har Ylvis toppet koreanske hitlister i flere uker. Showet foregikk på innendørsarenaen Hong Kong AsiaWorld Expo i Hongkong, som rommer et publikum på 10 000 mennesker. I tillegg sendes showet live på tv-kanaler til 94 land, fordelt på fem kontinenter. Totalt når showet ut til potensielt 2,4 milliarder seere. Under prisutdelingen fikk Ylvis prisen for «beste internasjonale favorittartist».

I kjølvannet av suksessen har det blitt laget en rekke amatørvideoer og annet som viser coverversjoner av låten eller fantaserer videre på Ylvis' revemotiv. Det er også opprettet en offisiell fanside som blant annet oppdaterer Twittermeldinger om sangen og en fanside på facebook hvor det oppdateres nyheter jevnlig. 

I november 2013 utkom barneboka *Hva sier reven?* som bygger på teksten i sangen.

### Priser og annet

* 22. november 2013: Under prisutdelingen Mnet Asian Music Awards (MAMA) fikk Ylvis prisen for «beste internasjonale favorittartist».
* 18. januar 2014: Ylvis mottok Spellemannprisen 2013 i klassen «årets hit» for sangen.
* 28. april 2014: ble sangen også tildelt *Radio Disney Music Award* i kategorien «Stuck in our head - Catchiest New Song».
* 9. mai 2014: Ylvis-brødrene fikk prisen for «Årets tv-øyeblikk» under utdelinga av Gullruten i Grieghallen i Bergen.
* 13. august 2014: Ylvis mottok prisen MTV Millennial Award i Mexico by.[]

Referanser
----------

1. ↑  Fyen, Stian (9. oktober 2013). ««The Fox» har passert 100 millioner visninger». *dagbladet.no* **(norsk)**. Besøkt 20. februar 2022.
2. ↑  kjendis.no (*Dagbladet*) 11.12.2013: *To norske blant årets ti mest populære videoer* Arkivert 26. desember 2013 hos Wayback Machine.
3. ↑  «The most-watched YouTube videos of 2013. Or, how the world wasted 1 billion hours this year». *news.yahoo.com* **(engelsk)**. Besøkt 20. februar 2022.
4. ↑  Mansfield, Brian. «Your next viral video: Ylvis' 'The Fox'». *USA TODAY* **(engelsk)**. Besøkt 20. februar 2022.
5. ↑  Dette er grunnen til at Ylvis fikk lage "The Fox" (bt.no, 15.10.2013) arkivert
6. ↑  Bergersen, Sophie (13. oktober 2013). «Karrieren til Hafsmo har tatt av etter «The Fox»». *adressa.no*. Besøkt 20. februar 2022.
7. ↑  Ylvis-videoen er fra Nittedal (varingen.no, 13.9.2013) Arkivert 2. oktober 2013 hos Wayback Machine.
8. ↑  tolsen (2. januar 2013). «The Hot 100». *Billboard* **(engelsk)**. Besøkt 20. februar 2022.
9. ↑  VG-lista VG-lista - Topp 20 Single uke 41, 2013 (vg.no)
10. ↑  «Ylvis satte seerrekord». *www.vg.no*. Besøkt 20. februar 2022.
11. ↑  «Ylvis fjernet fra iTunes (730.no, 12.9.2013)». Arkivert fra originalen 25. september 2013. Besøkt 23. september 2013.
12. ↑  Hove, Hermod (17. september 2013). ««The Fox» rett til topps på Itunes». *Bergensavisen* **(norsk)**. Besøkt 20. februar 2022.
13. ↑  «Fox Releases Promo Set to "What Does the Fox Say?" Song». *The Mary Sue* **(engelsk)**. 18. september 2013. Besøkt 20. februar 2022.
14. ↑  Her synger Ylvis "The Fox" på amerikansk TV (abcnyheter.no, 20.9.2013) Arkivert 23. september 2013 hos Wayback Machine.
15. ↑  «Ylvis spilte på stjernespekket musikkfestival». *www.vg.no*. Besøkt 20. februar 2022.
16. ↑  Grønner, Jørgen (10. oktober 2013). «Ylvis med opptreden på Jimmy Fallon». *Bergensavisen* **(norsk)**. Besøkt 20. februar 2022.
17. ↑  Fyen, Stian (7. november 2013). «Ylvis stuper på Billboard». *dagbladet.no* **(norsk)**. Besøkt 20. februar 2022.
18. ↑  Pettersen, Jonas (8. november 2013). «Setter opp stort Ylvis-show i Oslo Spektrum». *dagbladet.no* **(norsk)**. Besøkt 20. februar 2022.
19. ↑  Pettersen, Jonas (22. november 2013). «Ylvis overrasket alle og vant prisen for årets internasjonale artist». *dagbladet.no* **(norsk)**. Besøkt 20. februar 2022.
20. ↑  Pettersen, Jonas (22. november 2013). «Ylvis overrasket alle og vant prisen for årets internasjonale artist». *dagbladet.no* **(norsk)**. Besøkt 20. februar 2022.
21. ↑  Bolstad, Jon (28. april 2014). «Ylvis tildelt Disney-pris». *NRK*. Besøkt 8. februar 2022.
22. ↑  Helgheim, Sindre Vik (10. mai 2014). «Første Gullruten til Ylvis». *NRK*. Besøkt 8. februar 2022.

Eksterne lenker
---------------

* (en) *The Fox* på Discogs Rediger på Wikidata

* (en) *The Fox* på MusicBrainz Rediger på Wikidata

* (en) *The Fox* på MusicBrainz Rediger på Wikidata

* (en) *The Fox* på Spotify Rediger på Wikidata

* (en) *The Fox* på Spotify Rediger på Wikidata

* (en) *The Fox* på Last.fm Rediger på Wikidata

* (en) *The Fox* på Genius — sangtekst Rediger på Wikidata
* (en) Offisiell video på YouTube
* (mul) Single på iTunes: Norge, USA
* (en) British Library Sound and Vision blog - what does the fox say?


|  |  |  |
| --- | --- | --- |
| Forrige mottaker:«Wake Me Up» med Avicii | **Nummer 1 på VG-lista**(Uke 38–41 2013) | Neste mottaker:«Hey Brother» med Avicii |

|  |  |
| --- | --- |
| Oppslagsverk/autoritetsdata | MusicBrainz
 |